[{"text_idx": "#000002", "text": "Hoffi, rhannu a chreu er lles ein broydd \u2013 tips cyfryngau cymdeithasol"}, {"text_idx": "#000003", "text": "Sut gallwn ni fanteisio ar Twitter, Instagram a Facebook i wneud gwahaniaeth yn lleol?"}, {"text_idx": "#000004", "text": "Pan holwyd \u201cfaint o amser rydych chi\u2019n ei dreulio ar gyfryngau cymdeithasol?\u201d i griw o Geredigion ac Arfon ddaeth i sesiwn (ddigidol) i rannu tips ar 6 Mai, ateb bron pawb oedd \u201cbob dydd\u201d. Atebodd dau eu bod ar gyfryngau cymdeithasol \u201cbron bob 10 munud\u201d!"}, {"text_idx": "#000005", "text": "Mae hynny\u2019n rhoi darlun o ba mor bwysig yw hi bod gwefannau bro, cymunedau a\u2019r Gymraeg yn manteisio ar gyfryngau fel Instagram, Facebook a Twitter i rannu, creu a chyrraedd y gynulleidfa."}, {"text_idx": "#000006", "text": "Roedd tair rhan i\u2019r sesiwn:"}, {"text_idx": "#000007", "text": "rhannu posibiliadau ar sut gall y criwiau lleol ddefnyddio cyfryngau cymdeithasol i roi hwb i\u2019w gwefan fro;\nsyniadau am wneud defnydd creadigol o gyfryngau cymdeithasol, i rannu pethau sy\u2019n bwysig yn lleol;\nrhannu tips a chyngor ar sut i wneud y defnydd gorau o\u2019r tri chyfrwng."}, {"text_idx": "#000008", "text": "Ar o\u0302l y sesiwn, roedd pawb yn hapus i fwrw ati i arbrofi, a chymryd rheolaeth o gyfryngau cymdeithasol eu gwefan fro er mwyn gwneud lles yn lleol. Dyma grynhoi\u2019r syniadau..."}, {"text_idx": "#000009", "text": "Y wefan fro a\u2019r cyfryngau cymdeithasol"}, {"text_idx": "#000010", "text": "Mae sawl ffordd o ddefnyddio\u2019r cyfryngau cymdeithasol i ategu ac atgyfnerthu eich gwefan fro:"}, {"text_idx": "#000011", "text": "Rhannu straeon y gwefannau bro ar dudalen Facebook a chyfrif Twitter y wefan fro, gan dagio pobol/mudiadau perthnasol.\nAilrannu straeon gyda\u2019r nos, ac mewn grwpiau Facebook perthnasol.\nAnnog pobol leol i dagio eich gwefan fro mewn negeseuon lleol ar Facebook, Twitter neu Instagram, er mwyn i chi allu eu rhannu a\u0302 chynulleidfa ehangach. Mae hyn yn arbennig o effeithiol ar gyfer rhannu fideos.\nHoffi trydariadau Cymraeg sy\u2019n so\u0302n am bethau difyr yn lleol, er mwyn iddynt ymddangos yn ffrwd Diweddaraf eich gwefan fro.\nDilyn a gwahodd eraill i ddilyn y cyfrifon."}, {"text_idx": "#000012", "text": "Creu cynnwys lleol ar y cyfryngau newydd"}, {"text_idx": "#000013", "text": "Does dim rhaid i\u2019r holl gynnwys lleol fyw ar y \u2018wefan\u2019 fro. Beth am greu cynnwys ar Instagram yn unig? Gall fod yn ffordd wych o ennyn mwy o bobol i gyfranogi\u2019n hawdd."}, {"text_idx": "#000014", "text": "Her #pobolbro ar Instagram, lle gallwch roi sylw ar bobl sy\u2019n adnabyddus ar lawr gwlad, na fyddai\u2019n cael sylw fel arall. Holwch am lun a hanes byr gan unigolyn a\u2019i rannu fel post Instagram (mae lluniau du a gwyn yn edrych yn cw\u0302l) ac anogwch y person hynny i enwebu\u2019r nesa, ac yn y blaen...\nHeriau Insta-stori fel creu cerdyn #BingoCofi, er mwyn annog pobol i roi cylch o gwmpas popeth maen nhw wedi\u2019i wneud yn lleol a\u2019i rannu.\nCreu templed \u2018hoff fusnesau lleol\u2019 ar Insta-stori, lle gall pobol ei rannu a llenwi\u2019r bylchau trwy dagio eu hoff gwmni\u0308au lleol.\nCynnal her timau chwaraeon trwy annog cefnogwyr clybiau lleol i enwi eu hoff chwaraewyr ym mhob safle a phasio\u2019r her ymlaen.\nCynnal pleidlais ar Twitter, Facebook neu Insta-stori, ee i bobol bleidleisio am eu hoff straeon, geiriau tafodieithol, hoff lun o\u2019r fro... unrhyw beth difyr!"}, {"text_idx": "#000015", "text": "Mae modd gwahodd pobol sydd wedi hoffi post eich tudalen ar Facebook i hoffi\u2019r dudalen, drwy fynd i\u2019r post, clicio ar bwy sydd wedi hoffi\u2019r post a phwyso \u2018Gwahodd\u2019.\nWrth gyhoeddi fideos yn uniongyrchol ar dudalen Facebook, bydd llawer mwy yn eu gweld na tasech yn rhannu dolen i stori sy\u2019n cynnwys fideo, neu ddolen i YouTube.\nOs ydych yn rhannu URL ar Facebook (ee stori o\u2019ch gwefan fro) mae\u2019n bosib tynnu\u2019r ddolen er mwyn gwella delwedd y post. Bydd y stori\u2019n ymddangos gyda\u2019r llun, ond heb y ddolen las uwchben. Mae hyn hefyd yn bosib wrth amserlenni post.\nCliciwch ar ddyddiad post Facebook os hoffech gael URL i rannu\u2019r post yn rhywle arall (ee yn ffrwd Diweddaraf eich gwefan fro, neu mewn stori)\nOs ydych yn rhannu fideo ar Facebook, gallwch greu \u2018watch party\u2019 er mwyn gwahodd eraill i wylio\u2019r fideo yr un pryd a\u0302 chi. Gall pawb gyfrannu sylwadau\u2019n fyw i\u2019r hyn rydych yn ei weld. Mae bron fel bod yn yr un stafell o flaen yr un sgri\u0302n... bron!\nOs am ddarlledu fideo fyw ar Facebook Live, sicrhewch eich bod yn darlledu o dudalen gyhoeddus (os ydych am i bawb allu ei weld)"}, {"text_idx": "#000016", "text": "Mae modd dilyn hashnod ar Instagram, yn ogystal a\u0302 dilyn cyfrifon. Ar o\u0302l chwilio am hashnod neu glicio arno, byddwch yn cael y dewis o\u2019i ddilyn. Bydd y lluniau sy\u2019n cael eu cyhoeddi gyda\u2019r hashnod hynny\u2019n ymddangos yn eich ffrwd.\nMae\u2019n bosib tagio pobol yn eich stori, heb sbwylio\u2019r ddelwedd. Ar o\u0302l ei @io nhw yn y stori, gallwch wneud yr enw\u2019n llai a gwthio\u2019r handl allan o\u2019r sgrin. Bydd y cyfrif yn dal i gael hysbysiad ei fod wedi\u2019i dagio.\nAr Insta-stori gallwch godi lliw o\u2019r ddelwedd a\u2019i gopi\u0308o\u2019n union yn eich testun trwy ddefnyddio\u2019r pipette.\nOeddech chi\u2019n gwybod bod modd i chi weld eich hen Insta-storis? Dydyn nhw ddim yn diflannu i chi ar o\u0302l 24 awr! Pwysywch ar y byrgyr ar eich cyfrif Insta, a mynd i\u2019ch archif."}, {"text_idx": "#000017", "text": "Mae Tweetdeck yn lle da i ddarganfod straeon i\u2019w hoffi ar Twitter \u2013 jest mewngofnodwch gan ddefnyddio\u2019r cyfrif Twitter. Mae modd creu rhestrau pobol leol, neu hidlo fesul lleoliad neu eiriau i ddarganfod be sy\u2019n digwydd. Mae hyn yn gallu safio cryn dipyn o amser i chi!\nAr Twitter, mae modd cymryd mantais o #yagym, hashnod sydd yn rhoi sylw i bethau Cymraeg, ac yn cael ei ddefnyddio i hysbysebu cynlluniau a busnesau."}, {"text_idx": "#000019", "text": "Yr amser gorau i bostio pethau ar gyfryngau cymdeithasol yw tua 7 i 9pm yn ystod yr wythnos, ac ar bnawn dydd Sul. Dyna pryd mae\u2019r rhan fwyaf o bobol yn treulio amser yn sgrolio\u2019r cyfryngau cymdeithasol."}, {"text_idx": "#000020", "text": "Mae llawer mwy o tips a gasglwyd gan di\u0302m Bro360 fan hyn \u2013 o sut mae symud ffeiliau mawr o un teclyn i\u2019r llall, i sut mae defnyddio tripod i recordio ar y ffo\u0302n."}, {"text_idx": "#000022", "text": "Naill ai trwy gyfrannu eich stori eich hun, neu trwy roi cyfraniad ariannol bach i gefnogi\u2019r rhwydwaith."}]